R. Kaliňák, podpredseda vlády a minister vnútra SR: (2008-10-23):
Vážené dámy poslankyne, páni poslanci, vážený pán poslanec Bačík, všetci vieme, aký vplyv majú ceny energií na celkový hospodársky a sociálny vývoj spoločnosti. Rovnako vieme o objektívnych príčinách nárastu cien v oblasti energetiky, ale aj o špekulatívnej stránke. Obchody na komoditných trhoch Európskej únie sa pred rokom a pol podstatne uvoľnili, kontrola a regulácia obchodovania na nich sa výrazne znížila, už som to hovoril v prvej odpovedi. Úmerne tomu vzrástli, samozrejme, ziskové marže a objemy obchodov, ale i prvok práve špekulatívnosti na finančných trhoch. Následne sa pohli ceny ďalších komodít, ktoré sú priamo, alebo nepriamo naviazané na ropu. Druhá rovina pohľadu predstavuje povinnosť štátu zabezpečiť regulačné činnosti v sieťových odvetviach. Tie predstavujú spojenie zabezpečenia transparentnej, nediskriminačnej a efektívnej hospodárskej súťaže v sieťových odvetviach a adekvátnej ochrany spotrebiteľa. Opakujem, adekvátnej ochrany spotrebiteľa. Až v posledných dvoch rokoch začíname vyváženejšie uvoľňovať ustanovenia legislatívy Európskeho spoločenstva a Európskej únie, ktoré jasne zdôrazňujú, že výhody vyplývajúce z vnútorného trhu majú byť dostupné pre celý priemysel a obchod spoločenstva, vrátane malých a stredných podnikov a pre všetkých obyvateľov spoločenstva v čo najkratšom čase z dôvodov spravodlivosti, konkurencieschopnosti a nepriamo aj vytvorenia nových pracovných miest v dôsledku rastu efektívnosti, ktorú dosiahnu podniky. V uvedených intenciách rozhoduje nezávislý regulačný úrad aj o cenových návrhoch Slovenského plynárenského priemyslu. V zastúpení predsedu vlády môžem pri odpovedi na otázku len konštatovať všeobecne známe skutočnosti a okomentovať rozhodovací proces Úradu pre reguláciu sieťových odvetví. Hlavnou príčinou vývoja cien zemného plynu bolo nekontrolované obchodovanie na svetových komoditných burzách. Do obchodovania s komoditami sa začali čoraz častejšie zapájať i finančné skupiny a banky s vidinou dosiahnutia rýchleho zisku, hoci predtým nikdy na týchto trhoch nepodnikali. V cenovom návrhu pre rok 2008 Slovenský plynárenský priemysel predložil predpoklad ročnej ceny plynu zodpovedajúcej cene ropy na svetových trhoch na úrovni 78 USD za barel, z ktorej sa odvíja i cena zemného plynu. Úrad sa s týmto návrhom stotožnil a vydal cenové rozhodnutie. Slovenský plynárenský priemysel podal svoj prvý návrh na zmenu ceny zemného plynu pre domácnosti v čase, keď aktuálne trhové ceny dosahovali maximum a to niekde na úrovni 147 USD za barel. Zrejme chceli zahraniční akcionári tento stav využiť a pohodlne odôvodniť svoj postup. Druhý návrh podávalo SPP v čase, keď ceny ropy začali prudko klesať. Predpokladám, že chceli ešte využiť ich aktuálnu hodnotu, ktorá sa v tom čase pohybovala na úrovni 110 USD za barel. SPP si naplánovalo dosiahnutie určitých výnosov, ktoré by sa im mali a ktoré by sa im nepodarilo dosiahnuť, keby bola cena ropy taká vysoká ako v letnom období. Cena v súčasnom období sa však pohybuje okolo 70 USD za barel, čo zodpovedá predpokladu ceny uvedenom v návrhu na rok 2008. Z toho vyplýva, že úrad sa neunáhlil, zodpovedne a nezávisle posudzoval a vyhodnocoval situáciu a nepodľahol tlaku Slovenského plynárenského priemyslu, ani nijakým iným vplyvom. Zodpovedne boli posudzované i ostatné nákladové položky, a keď ich SPP hodnoverne nezdôvodnil, nepreukázal ich primeranosť a transparentnosť, úrad musel konať v súlade so zákonom a to tým spôsobom, že takúto žiadosť zamietol. Ďakujem, skončil som, pani predsedajúca.